ไทยพาณิชย์ติดสติ๊กเกอร์เตือนอย่าหลงเชื่อโอนเงิน
ไทยพาณิชย์ติดสติ๊กเกอร์บนตู้เอทีเอ็มเตือนลูกค้าอย่าหลงเชื่อโอนเงิน หยุดก่อนเกิดความเสียหายได้ถึง 40 ล้านบาท วอนลูกค้าอ่าน อย่าใช้โทรศัพท์ระหว่างทำธุรกรรม
30 ก.ค. 2553

ไทยพาณิชย์ติดสติ๊กเกอร์บนตู้เอทีเอ็มเตือนลูกค้าอย่าหลงเชื่อโอนเงิน หยุดก่อนเกิดความเสียหายได้ถึง 40 ล้านบาท วอนลูกค้าอ่าน อย่าใช้โทรศัพท์ระหว่างทำธุรกรรม
นายพงษ์สิทธิ์ ชัยฉัตรพรสุข ผู้ช่วยผู้จัดการใหญ่ สายบริหารการป้องกันการทุจริต ธนาคารไทยพาณิชย์ เปิดเผยว่า ธนาคารได้ติดสติ๊กเกอร์ “โปรดระวังอย่าหลงเชื่อผู้โทรศัพท์มาหลอกลวงแนะนำให้ไปทำรายการใด ๆ ที่ตู้ ATM” บนตู้เอทีเอ็มทั่วประเทศ หลังจากกลุ่มมิจฉาชีพได้กลับมาระบาดอีกครั้ง ซึ่งขณะนี้อยู่ระหว่างเตรียมหารือกับธนาคารพาณิชย์รายอื่น เพื่อทำสติ๊กเกอร์ข้อความดังกล่าวเตือนลูกค้า 
ทั้งนี้หลังจากติดสติ๊กเกอร์ข้อความดังกล่าว สามารถระงับการโอนเงินของลูกค้าก่อนเกิดความเสียหายได้ถึง 40 ล้านบาท ในช่วง 7 เดือนที่ผ่านมา แต่ปัญหาขณะนี้คือ คนร้ายจะสั่งให้ลูกค้าทำธุรกรรมบนเครื่องเอทีเอ็มของธนาคารอื่นแทน ลูกค้าจึงเกิดความเสียหาย จึงอยากเตือนลูกค้าทุกคนอย่าหลงเชื่อ รวมถึงอย่าใช้โทรศัพท์มือถือระหว่างทำธุรกรรมทางเครื่องเอทีเอ็ม